Document ID: 32008R0565

Title and Content:
ΚΑΝΟΝΙΣΜΌΣ (ΕΚ) αριθ. 565/2008 ΤΗΣ ΕΠΙΤΡΟΠΉΣ της 18ης Ιουνίου 2008 για την τροποποίηση του κανονισμού (ΕΚ) αριθ. 1881/2006 σχετικά με τον καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα όσον αφορά τον καθορισμό μέγιστων επιτρεπτών επιπέδων για τις διοξίνες και τα PCB στο ήπαρ των ψαριών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 1881/2006 της Επιτροπής (2) ορίζει τα μέγιστα επιτρεπτά επίπεδα για ορισμένες ουσίες που επιμολύνουν τα τρόφιμα. (2) Τα μέγιστα επίπεδα πρέπει να καθοριστούν σε ένα αυστηρό επίπεδο, που μπορεί να επιτευχθεί με την εφαρμογή ορθών πρακτικών και λαμβάνοντας υπόψη τον κίνδυνο που σχετίζεται με την κατανάλωση των τροφίμων. (3) Στο κονσερβοποιημένο ήπαρ ψαριών ανιχνεύθηκαν από το 2006 πολύ υψηλά επίπεδα διοξινών και παρόμοιων με τις διοξίνες PCB. Το γεγονός αυτό κοινοποιήθηκε μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF). Δεν έχει θεσπιστεί μέγιστο επίπεδο για το ήπαρ ψαριών και τα μεταποιημένα προϊόντα του. Για την προστασία της δημόσιας υγείας, οι αρμόδιες αρχές απαγόρευσαν τη διάθεση αυτών των προϊόντων στην αγορά, διότι θεωρήθηκαν μη ασφαλή. (4) Είναι σκόπιμο να θεσπιστεί κοινοτικό μέγιστο επίπεδο για το άθροισμα των διοξινών και των παρόμοιων με τις διοξίνες PCB στο ήπαρ των ψαριών και στα μεταποιημένα προϊόντα του, ώστε να προστατευθεί η δημόσια υγεία και να εξασφαλιστεί ενιαία προσέγγιση στην εσωτερική αγορά. (5) Λαμβάνοντας υπόψη την ειδική διαδικασία κονσερβοποίησης του ήπατος των ψαριών, το μέγιστο επίπεδο που καθορίστηκε για το νωπό ήπαρ ψαριών πρέπει να ισχύει και για το μεταποιημένο. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Στο τμήμα 5 (Διοξίνες και PCB) του παραρτήματος του κανονισμού (ΕΚ) αριθ. 1881/2006, προστίθενται τα ακόλουθα σημεία: Μέγιστα επιτρεπτά επίπεδα Άθροισμα διοξινών (WHO-PCDD/F-TEQ) Άθροισμα διοξινών και παρόμοιων με τις διοξίνες PCB (WHO-PCDD/F-PCB-TEQ) «5.11 Ήπαρ ψαριών και παράγωγα προϊόντα με εξαίρεση τα ιχθυέλαια που αναφέρονται στο σημείο 5.10 - 25,0 pg/g νωπού προϊόντος (32) (3) 2. Η υποσημείωση 34 του παραρτήματος του κανονισμού (ΕΚ) αριθ. 1881/2006 αντικαθίσταται από το ακόλουθο κείμενο: «(34) Τρόφιμα που απαριθμούνται σ’ αυτή την κατηγορία όπως καθορίζεται στις κατηγορίες α), β), γ), ε) και στ) του καταλόγου του άρθρου 1 του κανονισμού (ΕΚ) αριθ. 104/2000, με εξαίρεση το ήπαρ ψαριών που αναφέρεται στο σημείο 5.11.» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2008. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιουνίου 2008.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
138
2524
2736
2735
1268

EuroVoc IDs (Expanded): 13
138
2524
2736
2735
1268

Dataset Source: meu

Split: train